Danskere, der har en iPhone, bør ikke installere Apples opdatering af dets styresystem, hvis de benytter sig af funktionen omstilling.

Sådan lyder advarslen fra TDC og selskaberne Fullrate, Telmore og Yousee, som er en del af TDC, om opdateringen fra den amerikanske teknologi-gigant.

- I dag bliver iOS 8.0 frigivet af Apple, men der har indsneget sig en fejl i styresystemet, der afstedkommer, at omstilling desværre ikke virker på vores mobilnetværk.

Fejl rettes i næste opdatering

- Vi har fejlmeldt det, og vi har modtaget bekræftelse på, at fejlen vil blive rettet i den næste opdatering til iOS (som hedder 8.0.1), skriver selskaberne på deres Facebook-sider.

I stedet for opfordrer TDC til, at iPhone-brugere venter med at opdatere deres telefoner til oktober eller november, indtil fejlen er blevet rettet.

Opdatering tilbydes i dag

- Vi anbefaler derfor jer, der bruger omstillingsfunktionen at vente med at opgradere, indtil iOS 8.0.1. er klar. Apple kan ikke sige præcis, hvornår det sker, men et forsigtigt gæt lyder på mellem fire og seks uger fra i dag, skriver selskaberne på Facebook.

Apple oplyser, at systemopdateringen ligger tilgængelig fra onsdag 17. september til iPhone, iPad og iPod touch.